b'\n_START_ARTICLE_\nKatalin Kar\xc3\xa1dy\n_START_SECTION_\nPrimii ani\n_START_PARAGRAPH_\nActri\xc8\x9ba s-a n\xc4\x83scut \xc3\xaen K\xc5\x91b\xc3\xa1nya din Budapesta ca feti\xc8\x9b\xc4\x83 mezin\xc4\x83 \xc3\xaentr-o familie proletar\xc4\x83 cu \xc8\x99apte copii, \xc3\xaen condi\xc8\x9bii de mare s\xc4\x83r\xc4\x83cie. Tat\xc4\x83l ei, Ferenc Kanczler, pantofar de profesie, cu r\xc4\x83d\xc4\x83cini germane, avea un caracter tiranic, \xc8\x99i \xc3\xae\xc8\x99i lovea cu pumnii \xc8\x99i cu biciul copiii \xc8\x99i so\xc8\x9bia, le interzicea, \xc3\xaentre altele s\xc4\x83 mearg\xc4\x83 la cinema sau la teatru. Mama se numea Roz\xc3\xa1lia L\xc5\x91rinc. La v\xc3\xa2rsta de 5 ani Katinka Kanczler a beneficiat de interven\xc8\x9bia unor asocia\xc8\x9bii de caritate \xc8\x99i a Crucii Ro\xc8\x99ii, care au ajutat la plasarea ei \xc3\xaen afara familiei, \xc3\xaen Elve\xc8\x9bia \xc8\x99i apoi \xc3\xaen Olanda. Dup\xc4\x83 re\xc3\xaentoarcerea la Budapesta i s-a dat posibilitatea s\xc4\x83 urmeze \xc8\x98coala de Comer\xc8\x9b pentru fete (Kereskedelmi Le\xc3\xa1nyiskola). Ca adolescent\xc4\x83, ea s-a distins prin cunoa\xc8\x99terea de limbi str\xc4\x83ine, obsesia pentru cur\xc4\x83\xc8\x9benie \xc8\x99i frumuse\xc8\x9bea ei deosebit\xc4\x83.\n_START_SECTION_\nAnii de tinere\xc8\x9be \xc8\x99i \xc3\xaenceputul carierei artistice\n_START_PARAGRAPH_\nDup\xc4\x83 moartea tat\xc4\x83lui ei, \xc3\xaen 1931, Katalin Kanczler a devenit so\xc8\x9bia lui Rezs\xc5\x91 Vargha, un func\xc8\x9bionar superior vamal, cu treizeci de ani mai \xc3\xaen v\xc3\xa2rst\xc4\x83 dec\xc3\xa2t ea. Din ini\xc8\x9biativa lui Vargha, c\xc4\x83snicia a luat \xc3\xaens\xc4\x83 sf\xc3\xa2r\xc8\x99it dup\xc4\x83 numai c\xc3\xa2teva luni._NEWLINE_\xc3\x8en 1936 t\xc3\xa2n\xc4\x83ra recent divor\xc8\x9bat\xc4\x83 a \xc3\xaenceput s\xc4\x83 ia lec\xc8\x9bii de teatru de la Ern\xc5\x91 Tarnay, apoi cu Art\xc3\xbar B\xc3\xa1rdos. La unul din cluburile de noapte din Buda, talentul ei a atras aten\xc8\x9bia lui Zolt\xc3\xa1n Egyed, ziarist \xc8\x99i editor, care a ajutat-o s\xc4\x83 se impun\xc4\x83 \xc3\xaen lumea spectacolelor. Le propunerea lui Egyed ea a adoptat numele artistic Kar\xc3\xa1dy, sub care a devenit cunoscut\xc4\x83. Egyed i-a f\xc4\x83cut cuno\xc8\x99tin\xc8\x9b\xc4\x83 cu actri\xc8\x9ba Ilona Acz\xc3\xa9l Csath\xc3\xb3, so\xc8\x9bia regizorului Csath\xc3\xb3 K\xc3\xa1lm\xc3\xa1n, care, \xc3\xaen studioul ei, i-a devenit vreme de trei ani mentor \xc3\xaen domeniul jocului de teatru \xc8\x99i al artei vocale.\n_START_SECTION_\nVedet\xc4\x83 de cinema\n_START_PARAGRAPH_\nKatalin Kar\xc3\xa1dy \xc8\x99i-a f\xc4\x83cut debutul pe scena teatrului \xe2\x80\x9eJoob Daniel\xe2\x80\x9d \xc3\xaen piesa lui Somerset Maugham \xc8\x99i Zoe Atkins, \xe2\x80\x9eFemeia \xc8\x99i diavolul\xe2\x80\x9d._NEWLINE_\xc3\x8en anii 1939-1941 ea a jucat pe scena Teatrului din Pesta (Pesti Szinh\xc3\xa1z) \xc8\x99i a Teatrului de Comedie (V\xc3\xadgszinh\xc3\xa1z). \xc3\x8en lumea cinematografic\xc4\x83 a fost introdus\xc4\x83 de Lajos Zilahi._NEWLINE_Primul ei rol de film, \xc3\xaen Hal\xc3\xa1los tavasz (O prim\xc4\x83var\xc4\x83 fatal\xc4\x83, dup\xc4\x83 un roman de Zilahi) i-a adus faima de div\xc4\x83. Cu vocea ei senzual\xc4\x83, catifelat\xc4\x83 \xc8\x99i puternic\xc4\x83 \xc8\x99i cu sex appeal-ul ei, a interpretat adesea roluri de \xe2\x80\x9efemeie fatal\xc4\x83\xe2\x80\x9d. Vreme de circa nou\xc4\x83 ani, Kar\xc3\xa1dy a ap\xc4\x83rut \xc3\xaen 20 de filme. Managerul ei, Zolt\xc3\xa1n Egyed, i-a creat o aureol\xc4\x83 de stea de Hollywood. Mii de tinere maghiare i-au imitat \xc3\xaembr\xc4\x83camintea, p\xc4\x83l\xc4\x83riile, coafurile, colierele \xc8\x99i purtarea. Biserica catolica \xc8\x99i-a exprimat consternarea fa\xc8\x9b\xc4\x83 de apari\xc8\x9biile cinematografice ale lui Katalin Karady, considerate \xe2\x80\x9eimorale\xe2\x80\x9d \xc8\x99i \xe2\x80\x9eprimejdioase pentru tineretul cre\xc8\x99tin\xe2\x80\x9d._NEWLINE_Via\xc8\x9ba ei privat\xc4\x83 a devenit subiectul a numeroase b\xc3\xa2rfe \xc8\x99i zvonuri, \xc3\xaentre care asupra caracterului posibil bisexual al rela\xc8\x9biilor ei intime. Cunoscut\xc4\x83 este ast\xc4\x83zi dragostea dintre Katalin Kar\xc3\xa1dy \xc8\x99i un \xc8\x99ef al serviciilor secrete ale lui Horthy, colonelul Istv\xc3\xa1n Ujsz\xc3\xa1szi, care i-a achizi\xc8\x9bionat o vil\xc4\x83 pe calea Muv\xc3\xa9sz\xc3\xbat 6 \xc3\xaen districtul 12 din Buda, cl\xc4\x83dire care a slujit ulterior drept re\xc8\x99edin\xc8\x9b\xc4\x83 primilor mini\xc8\x99tri ai Ungariei post-comuniste, J\xc3\xb3zsef Antall \xc8\x99i Gyula Horn. \xc3\x8en 1940 el i-a cerut m\xc3\xa2na.\n_START_SECTION_\nAnul 1944\n_START_PARAGRAPH_\nDup\xc4\x83 invadarea Ungariei de c\xc4\x83tre trupele germane \xc3\xaen martie 1944 \xc8\x99i instalarea guvernului extremist pro-nazist al generalului D\xc3\xb6me Szt\xc3\xb3jay, logodnicul ei, Ujsz\xc3\xa1szy, era c\xc4\x83utat de Gestapo \xc8\x99i de unit\xc4\x83\xc8\x9bile Ministerului de interne. \xc3\x8empreun\xc4\x83, ei s-au ascuns o vreme la Buda \xc3\xaentr-o cas\xc4\x83 pe Fels\xc5\x91 Z\xc3\xb6ldm\xc3\xa1li \xc3\xbat 29. Kar\xc3\xa1dy nu a mai putut fi auzit\xc4\x83 la radio, filmul \xe2\x80\x9eMachita\xe2\x80\x9d, \xc3\xaen care intrepreta o Mata Hari maghiar\xc4\x83, ca si celelalte filme la care a luat parte, au fost cobor\xc3\xa2te de pe ecrane, \xc8\x99i ea a fost exclus\xc4\x83 de la film\xc4\x83rile pentru noua produc\xc8\x9bie maghiar\xc4\x83 Gazd\xc3\xa1tlan asszony, fiind \xc3\xaenlocuit\xc4\x83 cu Erzsi Simor. Probabil din cauza rela\xc8\x9biei cu Ujsz\xc3\xa1szy, la 18 aprilie 1944 ea a fost arestat\xc4\x83 \xc8\x99i de\xc8\x9binut\xc4\x83 vreme de trei luni de c\xc4\x83tre Gestapo sub acuza\xc8\x9bia de spionaj \xc3\xaen favoarea alia\xc8\x9bilor. \xc3\x8en acest timp a fost b\xc4\x83tut\xc4\x83 greu \xc8\x99i torturat\xc4\x83, i s-au spart din\xc8\x9bii din gur\xc4\x83. Pus\xc4\x83 \xc3\xaen libertate, ea \xc8\x99i-a g\xc4\x83sit locuin\xc8\x9ba jefuit\xc4\x83 \xc8\x99i devastat\xc4\x83. Dup\xc4\x83 spusele ei, speran\xc8\x9ba re\xc3\xaent\xc3\xa2lnirii cu logodnicul ei i-a dat puterea s\xc4\x83 reziste la toate \xc3\xaencerc\xc4\x83rile._NEWLINE_La un moment dat ea a mituit cu  bijuterii personale ni\xc8\x99te Nyilasi\xc8\x99ti care se preg\xc4\x83teau s\xc4\x83 ucid\xc4\x83 mai mul\xc8\x9bi copii evrei \xc8\x99i s\xc4\x83-i arunce \xc3\xaen Dun\xc4\x83re, apoi i-a ascuns pe acei copii (\xc3\xaentre care  J\xc3\xa1nos G\xc3\xb6m\xc3\xb6ri) la ea acas\xc4\x83 \xc8\x99i a avut grij\xc4\x83 de ei p\xc3\xa2n\xc4\x83 la sf\xc3\xa2r\xc8\x99itul r\xc4\x83zboiului._NEWLINE_\xc3\x8en cele trei locuin\xc8\x9be pe care Kar\xc3\xa1dy le-a posedat la Budapesta \xc8\x99i \xc3\xaen \xc3\xaemprejurimi ea a ascuns mai mul\xc8\x9bi prieteni evrei care au reu\xc8\x99it s\xc4\x83 scape de teroarea nazist\xc4\x83 \xc8\x99i de deportarea \xc3\xaen lag\xc4\x83rele mor\xc8\x9bii. \xc3\x8en 1942 a fost judecat\xc4\x83 \xc8\x99i pedepsit\xc4\x83 cu o amend\xc4\x83 \xc3\xaensemnat\xc4\x83 pentru ca l-a adus acas\xc4\x83 de pe front pe compozitorul evreu Gy\xc3\xb6rgy G. D\xc3\xa9nes, care se afla acolo la munc\xc4\x83 obligatorie. Dup\xc4\x83 cum scrie \xc3\xaen memoriile ei, ea a \xc3\xaencercat s\xc4\x83 salveze evrei \xc8\x99i din sta\xc8\x9bia de deportare de la Kistarcsa. _NEWLINE_Iubitul ei, generalul Ujsz\xc3\xa1szy, a fost predat de armata german\xc4\x83 sovieticilor \xc3\xaen cadrul unui schimb de spioni \xc8\x99i soarta lui a fost o vreme necunoscut\xc4\x83. Dup\xc4\x83 eliberarea Budapestei, Kar\xc3\xa1dy a aflat c\xc4\x83 logodnicul ei a fost executat de sovietici \xc8\x99i a c\xc4\x83zut \xc3\xaentr-o stare de depresie care a \xc8\x9binut nou\xc4\x83 luni. Se pare c\xc4\x83 la acea dat\xc4\x83, de fapt el \xc3\xaenc\xc4\x83 mai era \xc3\xaen via\xc8\x9b\xc4\x83, \xc8\x99i c\xc4\x83 a fost executat ceva mai t\xc3\xa2rziu.\n_START_SECTION_\nUltimii ani \xc3\xaen Ungaria\n_START_PARAGRAPH_\n\xc3\x8en primii ani de dup\xc4\x83 r\xc4\x83zboi a ap\xc4\x83rut din nou la Budapesta, mai ales \xc3\xaen spectacole de operet\xc4\x83, \xc8\x99i \xc3\xaen unele teatre de provincie. Noul regim \xc3\xaen curs de consolidare sub ocupa\xc8\x9bie sovietic\xc4\x83 nu o vedea bine, consider\xc3\xa2nd-o vedet\xc4\x83 a epocii lui Horthy._NEWLINE_Ultimul ei mare succes pe scena Teatrului de operet\xc4\x83 a fost \xc3\xaen crea\xc8\x9bia lui Paul Abraham, Bal la Savoy \xc3\xaen anul 1948. Rareori a fost angajat\xc4\x83 \xc3\xaen filme: un scurt metraj Betlehemi kir\xc3\xa1lyok (\xe2\x80\x9eMagii de la Bethlehem\xe2\x80\x9d) \xc8\x99i \xc3\xaentr-o produc\xc8\x9bie dup\xc4\x83 M\xc3\xb3ricz Zsigmond Forr\xc3\xb3 mez\xc5\x91k, \xc3\xaen care joac\xc4\x83 pentru ultima oar\xc4\x83 rolul femeii fatale, al\xc4\x83turi de actorul Szab\xc3\xb3 S\xc3\xa1ndor.\n_START_SECTION_\n\xc3\x8en exil\n_START_PARAGRAPH_\nV\xc4\x83z\xc3\xa2nd situa\xc8\x9bia, \xc3\xaen anul 1951, la sf\xc3\xa2r\xc8\x99itul unei conferin\xc8\x9be, Katalin Kar\xc3\xa1dy, \xc3\xaempreun\xc4\x83 cu prietena ei Irma Frank, s-a \xc3\xaendreptat spre Szombathely, de unde un contrabandist le-a transferat \xc3\xaen Austria. A locuit o vreme la Salzburg, apoi, \xc3\xaen 1952, a trecut \xc3\xaen Elve\xc8\x9bia, iar \xc3\xaen 1953 s-a mutat la Bruxelles. O vreme a putut fi auzit\xc4\x83 la postul de Radio Europa Liber\xc4\x83 \xc3\xaen limba maghiar\xc4\x83._NEWLINE_Actri\xc8\x9ba s-a stabilit apoi la Sao Paulo \xc3\xaen Brazilia, unde a tr\xc4\x83it p\xc3\xa2n\xc4\x83 \xc3\xaen 1968 c\xc3\xa2nd a primit viza american\xc4\x83 \xc8\x99i s-a mutat \xc3\xaen Statele Unite. A locuit la New York, unde a deschis un magazin de p\xc4\x83l\xc4\x83rii pe Madison Avenue, \xc3\xaempreun\xc4\x83 cu vechile ei prietene, surorile Frank._NEWLINE_A murit la 8 februarie 1990 \xc3\xaen locuin\xc8\x9ba ei din New York, dup\xc4\x83 o suferin\xc8\x9b\xc4\x83 de mai multe luni \xc3\xaen urma unui cancer._NEWLINE_Cu consim\xc8\x9b\xc4\x83m\xc3\xa2ntul cardinalului Paskay, r\xc4\x83m\xc4\x83\xc8\x99itele p\xc4\x83m\xc3\xa2nte\xc8\x99ti ale actri\xc8\x9bei au fost aduse din America la Bazilica Szent Istv\xc3\xa1n (Sf\xc3\xa2ntul \xc8\x98tefan) din Budapesta, unde s-a oficiat serviciul divin la 19 februarie 1990. Apoi ele  au fost \xc3\xaengropate \xc3\xaen parcela arti\xc8\x99tilor din cimitirul Farkasr\xc3\xa9ti din Budapesta.'